af af tr fr fr fi af nl af fr nl af fr nl nb sl nl nl nl en en af af af af af af nl af en af af en af en af nl af en af en af en af en en nl af en af en af en af en nl en nl en af en af en af en nl en nl en af en af en af en af af af en en da en af en af en af en af en af en af en af en nl en af en af en af en af nl en af en af en nl en nl en nl en af en af en af en af en en af en af nl en af en af en en nl en af en af en af en af nl en af en af en af en af en nl en af en af en af en nl en af en nl en nl en af af af af en en de af en en nl af nl en
Maak Die Verskil-Kampe - Ons Kampleier
25 - 27 Mei : Pretoria
17 - 19 Augustus : Pretoria
Jy is welkom om enige tyd vanaf 16:00 te arriveer.
Indien jy vroeër wil kom, moet reëlings asseblief vooraf getref word vir toegang.
Die kampe begin Vrydae 18:00 en maak Sondae ongeveer 10:30 - 11:00 klaar.
Besprekings sluit om 17:00 die Dinsdag voor die kamp.
Ons Kampleier - Torien Pieters praat oor:
Ons Mei 2018-vrouekamp, Bergsig Tabernakel, Pretorie
My woorde is te min om dankie te sê aan ons Hemelse Vader vir wat Hy weer op die afgelope kamp gedoen het. Na elke kamp dink ek 'hierdie was die kosbaarste' - net tot die volgende een. Ons het net weer Sy liefde en omgee vir Sy dogters beleef. Van die eerste oomblik was die teenwoordigheid van Heilige Gees tasbaar en het Sy vrede die vrouens toegevou. Die sprekers het presies by Hom gehoor wat hierdie groep vroue moes hoor en elkeen het iets ontvang wat sy nodig gehad het om aanpassings in haar lewe te kan maak, maar ook om vir Sy koninkryk díe verskil te gaan maak!
Die aanbidding was kosbaar en het telkens ons harte voorberei op die komende boodskap. Om weer van 'n Vrydag te sien hoe gesigte verander, lyne en oë sag word wanneer Jesus sy hand op 'n skouer sit, maak vir my alles die moeite werd. EN toe bederf Hy ons met 'n heerlike warm naweek ook! Dankie Here, U is Groot en Wonderbaar! Alle eer aan U!
Lees gerus weer wat hierdie kamp vir die kampers beteken het Ons kampers sê.
Ons Augustus 2017-vrouekamp, Chrisma Lodge, Witbank
Telkens gedurende die afgelope kamp, het die tannie in die fliek 'War Room' by my opgekom en kon ek saam met haar uitroep: 'LORD, YOU DID IT AGAIN'. Ja, Hy het ons weereens verras! Die oggend het ons gehoor die N4 is gesluit weens protesoptogte! Ons moes besluit wat om te doen. Onmiddellik het daar 'n toorn in my oopgestaan en ek het geweet die vyand het 'n plan. Ons het gebid en in geloof besluit om nie 'n baie groot ompad te ry nie, maar op die Woord te staan dat Hy sy engele voor ons uitstuur. Elke kamper het veilig, sonder enige probleme die kamp bereik!
Ek het gou besef dat God 'n besondere plan met die groep vroue het en dat, soos in die verlede, Hy elke spreker en boodskap presies vir hulle beplan het. Die ouderdomme het gewissel van 'n dogter van 14 tot 'n tannie in die 70's - en elke vrou het ontvang wat sy nodig gehad het. Verskeie aspekte van die tema, Liefde is .... is aangespreek en in diepte na gekyk en die mooi is dat nie een vrou presies dieselfde ontvang het nie. Ek het net opnuut besef dat God ons nie almal dieselfde liefhet nie, maar dat Hy elkeen van ons uniek, volgens die plan waarmee Hy ons geskep het, liefhet. Hy deel met elke vrou volgens haar eie uniekheid - dit is SO kosbaar! Vrouens kon weer laste aflaai en hoop ontvang vir haar eie pad.
Hoewel ons baie koud gekry het Vrydagaand, was die harte warm! Die samesyn en gemaklikheid tussen die vroue was baie spesiaal, veral Saterdagmiddag toe elke vrou 'n unieke kruis kon maak van uitknipsels. Daar was ook weer genoeg tyd dat hulle kon stil word op hul eie.
Lees gerus weer wat hierdie kamp vir die kampers beteken het Ons kampers sê.
Hierdie kamp was nie op ons jaarbeplanning nie, maar sedert Maart het dit by my gebly om 'n kamp in die bosveld te hou. Van die oomblik dat ek met Annemarie by Shekinah, Rooiberg-area gesels het, het ek geweet ek het God se stem reg gehoor! Debra, wat Rejoice-kampe in Pietersburg-area aanbied, het saamgestem dat ons hierdie kamp saam aanbied. Ons het dadelik met die beplanning weggespring! Elkeen wie ons genader het om deel te wees, het gelei gevoel om dit saam met ons te doen. Hy het 'n kosbare span saamgevoeg - waarvoor ek baie dankbaar is!
Soos met ons vorige kampe, het God ons weereens SO verras en staan ek, soos voorheen, klein voor Hom. Die tema van die kamp was:Deep calls to deep! Elke vrou wat daar was, het geweet dat sy spesiaal gekies is om daar te wees. Een kamper het die advertensie Vrydagoggend gesien en sy het dadelik geweet Hy wil hê sy moet kom. Op pad het haar motor 'n pap band gekry, die 'wheel-spanner' het 'gestrip', maar met hulp wat Hy voorsien het, was sy betyds daar!
Ons het gedeel met maskers wat gedra word, ons identiteit in Christus weer bevestig, klippe wat ons saamdra afgelaai, heerlik saam gelofdans, die diep waarde van lofprysing en aanbidding geleer en toerusting ontvang hoe om saam met Jesus, ons daaglikse 'rat-races' te hanteer. Elke sessie het by die vorige aangesluit en aan die einde kon ons sien Wie die kamp se beplanning beheer het! Die vrouens kon in die stilte van die pragtige natuur, net stil word by die Here en Hom toelaat om haar te bedien. Daar was genoeg tyd vir ontspan en rus en elke vrou kon verkwik na gees, siel en liggaam huistoe gaan. Aan ons Vader al die eer!
Elke kamper is aan die einde van die kamp gevra wat Jesus vir haar gedoen het. Lees gerus wat hul sê by Ons kampers sê.
ONTHOU ONS VOLGENDE KAMP : 18 - 20 AUGUSTUS IN EMALAHLENI (WITBANK)!
Wanneer ek terugkyk of die afgelope kamp, kan ek nie anders as om in stille bewondering en verstomming vir ons God dankie te sê nie! Elke verwagting wat ek gehad het, is oortref en elke gebed wat ons as span gebid het, is verhoor. Die tema was: Herbou jou mure.
Reeds Vrydagaand het ons besef dat die Here iets groot beplan en tydens die eerste lesing en die gebruik van nagmaal, het die Heilige Gees sag begin werk. Deur die naweek is vroue uitgedaag om ou mure wat God se plan in hul lewens keer, af te breek, rommel te verwyder en nuwe mure te bou. Elke lesing is geanker in die Woord van God. Ons het gehoor hoe om ons mure in stand te hou en uit te stap in outoriteit as Kind van die lewende God! Elke spreker het presies by Hom die boodskap vir die spesifieke groepie vroue gekry. Elkeen het 'n boekie ontvang met 'n prentjie of prentjies daarin geplak, wat deur die leiers vooraf gesoek was. Ons het die prentjies voor die kamp ingeplak en die boekies op die sitplekke geplaas voor die kamp begin het. Ons het Jesus vertrou dat elke vrou die regte boekie sal kry waardeur Hy vir hulle 'n spesiale boodskap het. Dit was so, en vrouens het getuig hoe Hy met hulle deur hul spesifieke prentjie gepraat het. Saterdagmiddag kon die vrouens lekker kreatief wees en hul boekies mooi maak. Die aanbidding saam met Kobus en Adriana was baie geseënd en die Heilige Gees deurgaans teenwoordig om die vroue te bedien!
Ons het ook met hartseer verneem van die afsterwe van dierbare Tannie Rea Uys. Tannie Rea het diep inspraak in my eie lewe, en in die van duisende mense s'n gehad. 'n Vrou van God wat DíE VERSKIL vir God se koninkryk gemaak het! Ons gaan haar baie mis!
Ons sien met groot verwagting uit na die kamp vanaf 18 - 20 Augustus te Chrisma Lodge, eMalahleni (Witbank). Hou die datum oop!
Na afloop van elke kamp, voel dit vir my of Die Here net iets ekstra kom bysitck. Met hierdie kamp, het Hy ons egter so verras. Sy teenwoordigheid en stille vrede het van die eerste oomblik op die terrein, in en om die vroue gehang. Dit was die eerste keer dat ons op Chrisma Lodge se terrein gekamp het - wat 'n belewenis. Die pragtige tuine, stilte, poue en ganse wat rustig rondstap het bygedra tot die atmosfeer. Hy het elke spreker met die hand uitgesoek en vir haar 'n spesiale boodskap vir spesifieke vroue gegee. Elke vrou kon getuig dat sy iets spesiaal ontvang het. Antwoorde, bemoediging, 'n woord van hoop en inspirasie of wat ookal sy Hom voor vertrou het. My hart is vol dankbaarheid, eer en lof aan ons Vader, Jesus en Heilige Gees.
Dit is met soveel dankbaarheid dat 25 vroue kan terugkyk op 'n naweek waar elkeen op een of ander spesiale wyse deur Christus aangeraak is. Soos voorheen kon ek gou sien dat Die Here 'n baie spesiale plan het met elke vrou wie Hy daarheen gestuur het. Ons was bevoorreg om Ilke Struwig, Tannie Rea Uys, Marie Hugo en Bergsig Tabernakel se dansgroepie saam met ons te hê. Met baie spesiale boodskappe en praktiese voorbeelde soos 'My boemelaarssakkie', 'Sy Liefde', 'Bewaar my Tuin', ens. is situasies in vrouens se lewens aangespreek. Karien het haar getuienis met ons gedeel, wat ons opnuut God se liefde vir ons laat besef het. Lees binnekort ons kampers se getuienisse.
Ek eer die tasbare teenwoordigheid en sagtheid waarmee die Heilige Gees weereens die vroue bedien het. Sy sagte bries het ons verkwik, versterk en bemoedig.
Na elke kamp dink ek 'hierdie is die beste, mees vervullende kamp wat ons nog gehad het', maar dan kom verras Die Here ons net weer by die volgende kamp!
Ons is baie opgewonde oor die kampe wat in Emalahleni aangebied word die tweede helfte van die jaar. Nooi gerus vriende en kennisse vir 'n lewensveranderende naweek in teenwoordigheid van Jesus Christus.
Wat 'n voorreg om 'n naweek as vroue te kon wegbreek om saam met Hom deur te bring!
Die afgelope kamp was beslis die hoogtepunt van hierdie jaar en ek het 'n onbeskryflike dankbaarheid teenoor ons Hemelse Here daarvoor! Dis moeilik om oor te vertel wat ek beleef het en wat alles gebeur het! Elke spreker het 'n unieke boodskap gehad en tog het dit bymekaar aangesluit asof dit vooraf so beplan was. Boodskappe oor die Bybelse huwelik en hoe dit  vandag nog 'n impak in ons lewens het, watter geluide ons maak, ons identiteit, intimiteit, ons Bruidegom en hoe skoon die bruidsuitrusting is, was aangebied. Vroue is opnuut gemotiveer om díe verskil te gaan maak saam met Jesus vir Sy koninkryk!
Saterdagaand, tydens bediening is die saal met 'n sagte bries van buite gevul. Ek het die waaiers afgeskakel. Die ligte is verdoof en kerse aangesteek vir 'n stil atmosfeer. Tydens bediening het ek opgekyk en in verstomming gesien dat die kerse se vlammetjies doodstil staan - asof hulle net hande opgesteek het in aanbidding! Die volgende moment het die reën uitgesak en ek was stil-verwonderd oor die tasbare teenwoordigheid van die Heilige Gees en die uitstorting van Sy seën!
Die Here het ook 'n pragtige skildery van die bruid, waarvan die skilder gesê het: 'Ek weet dit behoort aan iemand spesifiek', gebruik om diep restourasiewerk te doen. Deur een kamp se gehoorsaamheid en ingesteldheid op Jesus se stem, is 'n ander een geseën met hierdie kosbare geskenk - waarop haar naam geskryf was! Ja, dit was die laaste bevestiging aan wie die skildery behoort! Toe sy Sondagoggend vir die Here vra hy moet asseblief nou sê wie s'n dit is, het sy opgekyk en die skilder se naam het duidelik uitgestaan - dieselfde as die kamper s'n! Nodeloos om te sê ons het hartlik saamgehuil!
Vir my is die kosbaarste van alles is om sommige vroutjies op 'n Vrydagaand voor my te sien wat moeg, moedeloos en sonder hoop is - vasgevang in omstandighede. Om dan deur die loop van die naweek te sien hoe Jesus sag aan hulle raak en deur Sy Gees diep genesingswerk doen maak alles deur en deur die moeite werd!
Daar was groot pret toe baie spesiale fotos van elke vrou geneem is. Die Here gebruik hierdie pragtige fotograaf om vroue weer te laat besef hoe mooi hulle in Jesus se oë is! Ek moet erken, ek was nogal self verras om te sien hoe Jesus my sien!
Ek sien afwagtend uit na die 2016 Vrouekampe! My droom om buite Pretoria, meer in die platteland, kampe te hou, is besig om in plek te kom! Ek hou julle op hoogte!
Wanneer ek stil word en terugkyk op die Augustus 2015-kamp, bring dit 'n ontsettende dankbaarheid teenoor die Here, in my hart! Ons was 'n klein groepie van 20 vroue, maar elkeen deur Jesus self uitgesoek om daar te wees.
Reeds voor ons begin het was kosbare Heilige Gees so teenwoordig op die terrein met Sy vrede. Deur die naweek het Hy op Sy sagte manier by elke vrou stilgestaan, haar aangeraak en bedien. Met slegs die kamptema tot hul beskikking en sonder dat die sprekers dit vooraf met mekaar of met my bespreek het, het God unieke boodskappe - wat mekaar aangevul het - op elkeen se hart geplaas. Die vroue kon vereenselwig met elke boodskap en die praktiese dele waar eie keuses uitgeoefen moes word, het 'n groot impak gehad. Van die vrouens het vir die eerste keer 'n oorgawe aan Jesus gemaak. Almal is ook persoonlik bedien en die kamp is afgesluit met lofdans! Dit was die mees unieke kamp tot dusver! Juis dit maak dat ek elke keer so 'n verwagting het vir die volgende een - want Hy maak elke kamp baie spesiaal en twee kampe is nooit dieselfde nie! Elke kamp is uniek vir 'n spesifieke groep vroue - wat Hy self daar kry.
Ek is so dankbaar vir die voorreg om hierdie kampe tot vrouens se beskikking te kan stel - veral toe ek Vrydagaand voor hulle staan en van die vrouens sien wat moeg, oorlaai en 'op' is en te weet sy is hier vir 'n baie besondere afspraak met Jesus Christus. Om egter Sondagoggend weer na hulle te kon kyk en oop, vry, opgewonde en veranderde vroue te sien, maak DIE verskil in my eie lewe! Ek glo met my hele hart dat God hierdie kampe gebruik om vroue eenkant te neem, toe te rus en uit te stuur om DIE VERSKIL te gaan maak vir Sy Koninkryk - daar waar Hy elkeen plaas. Hierdie vroue is deel van die Psalm 68:12(OV)-skare.
Sien jou graag op die Oktober-kamp!
Ons verstaan nie altyd waarom dinge gebeur nie. Die voorbereidings vir die Mei vrouekamp was in plek - tog het die besprekings nie ingekom nie. Baie sms'e, e-posse is uitgestuur, ens, maar steeds stil. Die vyand was nie stil nie en het met twyfel en vrae begin.
God was egter ten volle in beheer en het geweet wat vir ons gesin voorlê, maar ook die omstandighede van van ons helpers. Om 'n lang storie kort te maak, sedert die Vrydag voor die kamp (die week waarin die laaste voorbereidings gedoen moes word en dit gewoonlik baie druk gaan) het 3 begrafnisse plaasgevind van familie, en vriende wat naby ons is. Teen Saterdag, die 23ste na die laaste van die 3, was ek eerlik dankbaar dat God lank vooruit geweet het my man en ek sou die spanning wat 'n kamp maar teweegbring, nie ook kon hanteer nie. Ongeag die terleurstelling oor die kamp wat nie plaasgevind het nie, het Hy geweet wat die beste vir elkeen van ons is.
Ek het hieruit net opnuut besef dat niks ons eie is of aan ons behoort nie - ons het net die voorreg om weer aan Hom terug te gee wat Hy vir ons gegee het en ons moet dit met oop hande vashou. 1 Kron 29:14: 'Alles kom tog van U af en ons gee aan U dat ons van U gekry het' en Ps 37:5: 'Laat jou weg aan die HERE oor en vertrou op Hom, en Hy sal dit uitvoer'.
Ons sien met verwagting uit na iets groots en nuut vir die volgende kamp! SIEN JULLE DV 28 - 29 AUGUSTUS!
Ek is opreg dankbaar teenoor ons Here vir elke vrou wat hierdie kamp saam met ons kon meemaak. Hoewel ons 'n klein groepie was, het elkeen geweet sy is daar omdat God dit lank tevore reeds beplan het.
As tema vir die eerste kamp van 2015, het God weer 'Maak díe Verskil' gegee, en ons is opnuut uitgedaag om uit te stap saam met Jesus om daar buite die verskil saam met Hom te maak. Die tasbare teenwoordigheid van die Heilige Gees gedurende Nagmaal Vrydagaand, het toe reeds begin om diep werk in die vrouens se harte te doen.
Die kampers is bedien oor hul gawes en hoe en waar om dit te gebruik - vir meeste die eerste keer dat hulle hul eie gawes ontdek het! Ons het ook op 'n unieke manier gehoor hoe ons so spesiaal met verskillende persoonlik-heidstipes geskep is, maar die belangrikste is hoe om as nuwe mens in Christus te leef.
Wat my opnuut geraak het, is die behoefte wat vrouens het om 'n bietjie eenkant te kom, te kan ontspan en genoeg tyd te hê om rustig saam met Hom tyd te spandeer. Ek sal graag aan elke vrou graag wil aanbeveel om van hierdie geleenthede gebruik te maak.
Die jaar 2015 lê uitgestrek voor ons - en wat 'n wonderlike vooruitsig lê in 20-15!
20 - die getal van verwagting. Heilig, getoets en beproef en getrou gevind;
15 - om vry te wees, genade, vrymoedigheid, sonde te bedek met die Bloed van Jesus, eer.   (Barbara Claasen)
Ek glo dit Jesus se hart vir elke vrou is en ek het 'n baie groot verwagting vir die Vrouekampe van 2015! Die Here het hierdie spesiale plek geskep waarheen ons as vroue vier naweke in 'n jaar kan gaan om af te sonder vir 'n spesiale afspraak met Hom. Ons is so besig in die gejaagde tyd waarin ons leef en het hierdie tye van stil-word baie nodig.
Gun jouself hierdie tyd en vertrou Hom om dit vir jou moontlik te maak om minstens een of twee van die 2015 Vrouekampe by te woon.
Ons kan net met groot dankbaarheid terugkyk op die pas-afgelope kamp wat verskillend hoeke van ons Roeping behandel het soos: Wat is roeping? Het ek 'n roeping? Wie is geroep? Die terugvoer van ons kampers word binnekort geplaas. Elke spreker het die Here vertrou vir 'n unieke boodskap en dit was so kosbaar hoe Hy alles mooi bymekaar laat inpas het.
Van die begin af was almal gemaklik en die vreemdheid vir mekaar was gou gebreek toe die dames hul grootste verleentheid, waaroor hulle nou kan lag, met mekaar gedeel het! Dit is heerlik om 'n groep vrouens bymekaar te wees en te besef dat in ons diepste wese ons so dieselfde is! Die Heilige Gees het weereens sag gewerk en by elke vrou stilgestaan. Daar was genoeg tyd vir stilwees en om Sy teenwoordigheid te geniet, maar ook om saam met Hom na binne te kyk en onnodige bagasie neer te sit.
Ek is ontsettend dankbaar vir die voorreg om hierdie 'rusplekkie' vir elke vrou beskikbaar te kan stel. Wat 'n voorreg om instrument in Sy hand te kan wees!
Die Vrouekampe 2014 was baie besonders en hierdie jaar was die hoogtepunt van my kamplewe!
Die Augustus 2014-kamp was baie geseënd en spesiaal. Die Vrydag-oggend voor die kamp in my stiltetyd, het ek in my geestesoog gesien hoe Jesus op die grasperk op die kampterrein staan en elke voertuig inwag - baie opgewonde oor elke vrou wat arriveer! Deur die kamp kon ek sien en beleef hoe Hy elke vrou op een of ander wyse spesiaal aanraak. Dit is vir my wonderlik om te sien hoe lyne op vroue se gesigte van 'n Vrydagaand tot 'n Sondagoggend sag word en hoe haar uitkyk op die lewe verander!
Die tema van die kamp was 'VROU' en boodskappe oor My Wandel met God, Hindernisse in my verhouding met die Here, Finansies, Postuur en Posisie gee lewe, 'Destiny' en Maak díe Verskil in jou huwelik, is aangebied. (Sien gerus ons kampers se terugvoer). Van die boodskappe het vroue uitgedaag om eerste treë te neem en uit te stap in dit wat voor die grondlegging van die wêreld reeds vir hul beplan is. Ander het weer gemotiveer en bemoedig. Bagasie, selfverwyt, minderwaardigheid en dinge waarmee vrouens worstel, kon agtergelaat word, koppe is weer opgelig en die fokus teruggeplaas op Jesus - die middelpunt van ons kampe.
Ek het opnuut die waarde daarvan besef dat vroue soms 'n rukkie moet wegkom uit hul normale lewensomstandighede en tyd maak om regtig stil te word en alleen saam met Jesus te wees. Wanneer 'n vrou ontspan en vrede ervaar, kan sy baie beter die stem van die Heilige Gees onderskei en luister. Die boomryke terrein dra by tot 'n rustige, ontspanne atmosfeer.
Met groot dankbaarheid in my hart, kan ek net SY naam grootmaak en Sy liefde vir Sy dogters eer!
As ek in dankbaarheid terugkyk na die pas-afgelope kamp, besef ek net opnuut hoe spesiaal vrouens vir God is. 'n Klein groepie vroue van verskillende dorpe en agtergronde was uniek saamgevoeg vir 'n spesiale naweek.
Slegs die tema van die kamp, naamlik 'Vryheid' was aan die sprekers deurgegee. In verwondering het ons geluister hoe Hy 'n unieke boodskap vir elk gegee het, spesiaal vir hierdie groepie vroue. Boodskappe soos 'Vry van beheer', 'Vryheid in aanbidding', 'Vryheid in die Verbondsmaal' en 'Vryheid Vry!' het verskeie aspekte van ons vrou-wees aangeraak.
Ek besef meer en meer hoe nodig dit is om 'n spesiale afspraak te maak om te kan afsonder saam met Jesus. Wanneer 'n vrou 'n bietjie eenkant is, lekker kan ontspan en bederf word, raak haar siel rustiger en is sy baie meer oop om die Stem van die Heilige Gees te hoor.
Lees gerus ons kampers se terugvoer by 'Ons Kampers sê'
Liewe Vrou, vertrou nou reeds die Here vir jou afsondernaweek, en raak deel van Ps 68:12 : 'Groot sál die skare van vroue wees wat die goeie tyding sál verkondig'.
Ek sal jou graag op ons volgende kamp wil ontmoet!
Ons eerste kamp onder die nuwe naam is agter die rug en was baie geseënd. My hart loop oor van dankbaarheid teenoor die Here vir die sagte liefdevolle wyse waarop Hy Sy dogters die naweek aangeraak en geseën het!
Die atmosfeer was gemaklik en ons het Sy teenwoordigheid geniet. Daar was baie tyd om alleen met Hom te wees. Die weg-wees van normale omstandighede help die vrouens om te kan fokus op Jesus en wat Hy vir haar beplan het vir die naweek. Een van die vrouens het Sondag getuig dat sy gebid het vir 'n klein kamp wat sy kan bywoon en hoe die Heilige Gees haar gelei het om op ons webtuiste uit te kom.
Die sprekers het Sy stem gehoor en lesings het by mekaar aangesluit, asof vooraf ooreengekom. Dit is kosbaar om te sien en te beleef hoe 'n spesifieke spreker net dit wat 'n spesifieke vrou nodig het, sê en dat die waarheid van Sy woord haar losmaak van leuens was jare geglo is.
Ons sien baie uit na die volgende kampe en vertrou weereens dat Hy elke vrou wie Hy daar wil hê sal laat kom. Bid of dit dalk jy is, Liewe Vrou.
Neem asb kennis: Ongelukkig kan tolke nie toegelaat word nie. Kontak ons vir enige navrae.
Please note:  Unfortunately no interpreters can be allowed. Please contact us for any enquiries.
Word gerus deel van ons Facebook Groep sodat jy op hoogte sal wees van die nuutste verwikkelinge! Kliek hier om na die groep te gaan.
Kopiereg © 2014 Maak Die Verskil | Terme en Voorwaardes Geld